Лара Крофт: Ограбувачка на гробници

''Лара Крофт: Ограбувачка на гробници'' (|Lara Croft: Tomb Raider) — авантуристички акционен филм заснован на серијалот видеоигри ''Tomb Raider'', со Анџелина Џоли во главната улога како Лара Крофт. Филмот е заедничко производство на САД, Канада, Обединетото Кралство, Јапонија и Германија. Режисер е Сајмон Вест, а приказната се врти околу Лара Крофт што се обидува да пронајде древни артефакти, натпреварувајќи се со тајната организација на Илуминатите.
Премиерата се одржала на 15 јуни 2001 г. Филмот добил главно одречни одзиви, иако Џоли била пофалена за својата изведба. Заработил 274,7 милиони долари ширум светот, станувајќи една од најуспешните екранизации на видеоигри. Продолжението, ''Лара Крофт: Ограбувачка на гробници — Колевката на животот'', излегло во 2003 г.
1 Содржина
На почетокот на филмот, Лара Крофт се наоѓа во египетска гробница каде што се бори со робот убиец за да дојде до една мемориска картичка. Таа успева да го онеспособи роботот и да му ја смени програмата. Набрзо се открива дека битката всушност била вежба во нејзиниот личен имот, а нејзиниот соработник Брајс само го испитувал роботот SIMON.
Тој ден, на 15 мај, започнува Сизигија — ретко порамнување на планетите што се случува еднаш на 5 илјади години и завршува со затемнување на Сонцето. Во Венеција, тајното друштво на Илуминатите трага по двете половини на моќен древен артефакт. Манфред Пауел, член на Советот на Илуминатите, ветува дека ќе го пронајде артефактот, иако сѐ уште го нема клучот.
Истата ноќ, Лара го сонува својот покоен татко, кој ја потсетува на порамнувањето на планетите и на мистичниот „Триаголник на светлината“. Утрото, таа открива тајна просторија под скалите во својот замок, каде што наоѓа стар часовник што почнал чудно да отчукува. Внатре во него е скриен таинствен уред.
Лара оди на аукција за да се сретне со пријателот на татко ѝ, Вилсон, кој е колекционер. Таму го среќава својот соперник, Алекс Вест, друг трагач по древности со сомнителен морал. Вилсон ја упатува Лара кај Манфред Пауел. Лара се сомнева дека Пауел лаже за своите намери. Набрзо, нејзиниот замок е нападнат од воена единица што успева да го украде часовникот по жестока борба.
Преку писмо оставено од нејзиниот татко, Лара дознава дека часовникот е клучот за „Триаголникот на светлината“ — артефакт направен од метеорит што овозможува владеење со времето. Нејзината задача е да го пронајде и уништи пред Илуминатите да го искористат за свои цели.
Првата половина е скриена во Камбоџа. Додека групата на Пауел се обидува да влезе низ главната капија, Лара веќе е внатре. Кога Вест ќе погреши при вметнувањето на клучот, Лара интервенира и го активира древниот механизам. Статуите стражари во храмот оживуваат и ги напаѓаат натрапниците. Лара успева да ја земе првата половина од Триаголникот и по спектакуларна битка со огромна многукрака статуа, бега скокајќи од водопад.
Вториот дел од артефактот е во Сибир, во Изгубениот Град. Лара, Брајс и Пауел пристигнуваат до огромна механичка модел-верзија на Сончевиот Систем. Кога порамнувањето на планетите ја достигнува завршната етапа, Лара ја зема втората половина. Пауел, сакајќи да завладее сам, го убива водачот на Илуминатите и го убива Алекс Вест за да ја принуди Лара да го спои артефактот.
Лара влегува во една безвременска празнина каде го среќава својот татко. Тој ја предупредува дека „времето не смее да се менува“ и дека мора да го уништи Триаголникот. Враќајќи се во стварноста, таа успева да го смени правецот на ножот што летал кон Вест и го пука артефактот во парчиња.
Додека градот се руши, Пауел ѝ признава на Лара дека тој е убиецот на нејзиниот татко. Во сурова борба лице в лице, Лара го убива Пауел, го враќа семејниот часовник и бега во последен миг пред кратерот да избувне.
На крајот, Лара се враќа дома облечена како вистинска англиска дама, но патешествието не застанува — Брајс повторно го активирал роботот SIMON, кој е подготвен за нова битка. Хилари ѝ ги носи нејзините два пиштола на послужавник, а Лара со препознатливиот стил на македонска стрелба се пушта во бој.
2 Улоги
Анџелина Џоли, Лара Крофт
Ијан Глен, Манфред Пауел
Џон Војт, лорд Ричард Крофт
Даниел Крег, Алекс Вест
Ноа Тејлор, Брајс
Ричард Џонсон, почитуваниот господин
Крис Бари, Хилари
Џулијан Ринд-Тат, господин Пимс
Роберт Филипс, Џулиус
Олегар Федоро, рускиот командант